仲冬下澣會同僚遊東巖
作者：蒲壽宬
朝代：宋

paragraphs: 羽人脱屣去，古洞留嵌巖。
白雲亦世態，随風蜕其緘。
石飴已何許，誰能味其甘。
土偶寂不語，樵牧同此龕。
坎坎擊石鼓，歸去夸彼談。
遂使蠟屐人，於此移其貪。
猗桐植翠蓋，翳翳當薫南。
琤然激石溜，燕坐心黙參。
朝暮豈異理，莫誑狙四三。
暄涼得其適，所訝非瘴嵐。
梅花對白髪，風前雪鬖鬖。
揮觴屬同僚，出語諧酸鹹。
猶拘鐵漢語，飲之不至酣。
託詩紀曾遊，誰將鐵爲庵。